杨万里
走笔谢张功父送似酴醾
西湖野僧夸藏冰，半年化作真水精。
南湖诗人笑渠拙，不如侬家解乾雪。
藏冰窨子山之幽，鑱透九地山鬼愁。
侬家藏雪有妙手，分明晒在翡翠楼。
向来巽二拉滕六，玉妃夜投玉川屋。
剪水作花吹朔风，揉云为粉散寒空。
醉挥两袖拂银汉，梢头万斛冷不融。
琼田挈月拾翠羽，砌成重楼天半许。
盘作青蚊吐绿雾，乱飘六出薰沉炷。
人间雪脆那可藏，天上雪落何曾香。
三月尽头四月首，南湖香雪今谁有。
分似诚斋老诗叟，碎挼玉花泛春酒，
一饮一石更五斗。